b'\n_START_ARTICLE_\nLidija: skozi trnje do zvezd ali avtobiografija neke tridesetletnice\n_START_SECTION_\nVsebina\n_START_PARAGRAPH_\nZgodba o Lidiji se za\xc4\x8denja z otro\xc5\xa1kim obdobjem, ko dveletno Lidijo star\xc5\xa1i zaupajo v varstvo in skrbni\xc5\xa1tvo babici in \xc5\xbeupniku. Pre\xc5\xbeivlja spro\xc5\xa1\xc4\x8deno in sre\xc4\x8dno otro\xc5\xa1tvo, a brez materine in o\xc4\x8detove ljubezni. Skozi mladostni\xc5\xa1ko obdobje postaja zrelo, samozavestno dekle, polno idej in \xc5\xbeelja. \xc5\xbde takrat \xc4\x8duti, da je druga\xc4\x8dna od ostalih najstnic, ki se obremenjujejo z malenkostmi. \xc5\xa0olo vidi kot zgre\xc5\xa1eno avtoriteto, fantje je ne zanimajo, saj se \xc4\x8duti zrelej\xc5\xa1a od njih, dru\xc5\xbeino pa do\xc5\xbeivlja kot popoln nesmisel. Medtem ko njene vrstnice neobremenjeno u\xc5\xbeivajo mladost, Lidija doma re\xc5\xa1uje dru\xc5\xbeinske probleme, enkrat z materjo, drugi\xc4\x8d z o\xc4\x8detom. Svet navidezne varnosti se ji sesuje, ko zapusti doma\xc4\x8di kraj in gre v Ljubljano \xc5\xa1tudirat ekonomijo. Ustre\xc5\xbee o\xc4\x8detovi \xc5\xbeelji in ohrani podobo pridne in poslu\xc5\xa1ne pun\xc4\x8dke. Bedno podnajemni\xc5\xa1ko stanovanje, sostanovalka, s katero se ne razumeta, in brezosebni odnosi na fakulteti krhajo njeno samozavest in stopnjujejo \xc5\xbeeljo po uporu. Edina svetla to\xc4\x8dka v tem negotovem obdobju je Gorazd, njena prva velika ljubezen. Spozna ga po prvih tednih \xc5\xa1tudija, kasneje pa postane njen mo\xc5\xbe in o\xc4\x8de njuni h\xc4\x8derki Ani. V Gorazdu najde razumevajo\xc4\x8dega prijatelja, vrne ji ob\xc4\x8dutek samozaupanja in spo\xc5\xa1tovanja. Lidija se upre, prekine \xc5\xa1tudij ekonomije in izstopi iz takratne sheme pojmovanja \xc5\xbeivljenja (slu\xc5\xbeba, poroka, otroci). Prekine stike z o\xc4\x8detom poslovne\xc5\xbeem in se osvobodi finan\xc4\x8dne odvisnosti od matere. Spremeni na\xc4\x8din \xc5\xbeivljenja, slu\xc5\xbei denar z izdelovanjem sve\xc4\x8d, \xc5\xbeivi s svojim mo\xc5\xa1kim, ves \xc4\x8das hrepeni po vi\xc5\xa1ji duhovnosti, zato se njen ritem \xc5\xbeivljenja sprevr\xc5\xbee v iskanje vi\xc5\xa1jega jaza in skrajne osebne svobode.'